ธุรกิจประกันแห่ใช้บริการคณิตศาสตร์
นักคณิตศาสตร์ประกันภัยฮอตไทยรี เผยมีลูกค้ากว่า 100 รายใช้บริการที่ปรึกษา
11 ส.ค. 2554

นักคณิตศาสตร์ประกันภัยฮอตไทยรี เผยมีลูกค้ากว่า 100 รายใช้บริการที่ปรึกษา
นายสุรชัย ศิริวัลลภ กรรมการและประธานเจ้าหน้าที่บริหาร บริษัท ไทยรับประกันภัยต่อ (ไทยรี) เปิดเผยว่า ปัจจุบันมีลูกค้าขอใช้บริการบริษัท ทีอาร์ แอคชัวเรียล แอนด์ คอนซัลติง แอนด์ เซอร์วิสเซส กว่า 100 รายแล้ว ซึ่งเป็นผลมาจากบริษัทประกันภัยมีความต้องการงานด้านคณิตศาสตร์ประกันภัยที่เพิ่มมากขึ้น 
ทั้งนี้ เป็นผลมาจากทางสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ได้กำหนดให้ต้องมีนักคณิตศาสตร์ประกันภัยระดับเฟลโล ซึ่งเป็นมาตรฐานสากลมาลงนามรับรองการคำนวณเงินสำรองประกันภัยที่จะเริ่มมีผลบังคับใช้เต็มรูปแบบในอีก 4 ปีข้างหน้า และจากบริษัททั่วไปที่ต้องอาศัยนักคณิตศาสตร์ประกันภัยมาช่วยคำนวณการตั้งเงินสำรองเกษียณอายุพนักงานตามมาตรฐานการบัญชีฉบับใหม่ที่จะมีผลบังคับใช้ในปีหน้า 
นอกจากนี้ บริษัทยังมีโครงการสร้างนักคณิตศาสตร์ประกันภัยให้มากขึ้น โดยในปีที่ผ่านมาได้รับพนักงานที่จบทางด้านวิศวะจำนวนหนึ่งมา เพื่อสอบเป็นนักคณิตศาสตร์ประกันภัยระดับเฟลโล